TÁRSULÁSI MEGÁLLAPODÁS

Budapest Főváros Önkormányzata a Fővárosi Közgyűlés 1539/1996. (XI. 28.) sz. határozata, valamint Belváros-Lipótváros Budapest Főváros V. kerület Önkormányzata képviselő-testületének 799/1996. (VII.16.), 800/1996. (VII.16.) és 1341/1996. (XII. 17.) B.-L.Ö. sz. határozata alapján a Főváros területén elhelyezkedő, a társulásban résztvevő önkormányzatok tulajdonában és vagyonkezelésében lévő közterületek - ide nem értve a közterületi parkolást - hozzájáruláshoz kötött használatának engedélyezése, az ezzel összefüggő hasznosítása, valamint az ezekből származó bevételek megosztása, a képviselőtestület feladatainak hatékonyabb, célszerűbb megoldása érdekében Magyarország helyi önkormányzatairól szóló 2011. évi CLXXXIX. törvény alapján
ÖNKORMÁNYZATI TÁRULÁST
(továbbiakban: Társulás) hoznak létre az alábbi feltételekkel:”

I. A TÁRSULÁS NEVE
A Társulás neve: Fővárosi Közterület-hasznosítási Társulás

II. A TÁRSULÁS SZÉKHELYE
A Társulás székhelye:1054 Budapest, Bajcsy Zsilinszky út 34.

III. A TÁRSULÁS TAGJAINAK NEVE, SZÉKHELYE, KÉPVISELŐJE, A TÁRSULÁSHOZ TARTOZÓ TELEPÜLÉSEK LAKOSSÁGSZÁMA
Alapító tagok:
1. Budapest Főváros Önkormányzata
Székhelye: Budapest V. Városház u. 9-11.
Képviselője: Főpolgármester
Lakosságszáma: 1.660.174
2. Belváros-Lipótváros Budapest Főváros V. kerület Önkormányzata
Székhelye: Budapest V. Erzsébet tér 4.
Képviselője: Polgármester
Lakosságszáma: 26.207

IV. A TÁRSULÁS FELADATAI

1. A Társulás Magyarország helyi önkormányzatairól szóló 2011. évi CLXXXIX. törvény ( Mötv.) 23.§ (4) bekezdésének 19. pontjában, 23.§ (5) bekezdésének 2. pontjában meghatározott önkormányzati feladatok ellátása körében az Mötv. 10. § (1) bekezdése és 87.§-a, alapján:

a) Előkészíti jelen megállapodás 1. számú mellékletében felsorolt közterületek használatára vonatkozó kérelmekről szóló előterjesztéseket.
b)  A közterület tulajdonosa képviseletében megköti a közterület-használati szerződést a jogosulttal.
c)  A megkötött közterület-használati szerződés alapján gondoskodik a közterület-használati díjak beszedéséről.
d) Nyilvántartja az érvényes közterület-használati szerződéseket.
e) A közterület-használati hozzájárulást a jogszabályban meghatározott szervek részére megküldi.
f) Jogosulatlan közterület-használatokat helyszíni felmérés alapján megállapítja, és az ezzel kapcsolatos előterjesztéseket előkészíti.
g) Gondoskodik a jogosulatlan közterület-használat miatt megállapított közterület-használati díjak beszedéséről.
h) A közterület-használati ügyeket érintő jogvitákban a tulajdonos képviseletében eljár a hatáskörrel és illetékességgel rendelkező hatóságok előtt.

2.	A Társulás Tagjainak tulajdonában álló közterületek használatával kapcsolatos döntések meghozatalára a Társulás Tagjai képviselő-testületei jogosultak. 

3. A Társulás önállóan működik és gazdálkodik, feladatához kapcsolódó kisegítő és kiegészítő tevékenységet nem gyakorol, vállalkozási tevékenységet nem végez.

4. A Társulás alaptevékenységének kormányzati funkciók szerinti besorolása:

013350 Az önkormányzati vagyonnal való gazdálkodással kapcsolatos feladatok

5. A Társulás államháztartási szakágazati rend szerinti besorolása:

841117 Kormányzati és Önkormányzati intézmények ellátó, kisegítő szolgálatai

V. PÉNZÜGYI HOZZÁJÁRULÁS, KÖLTSÉGEK VISELÉSE, BEVÉTELEK FELHASZNÁLÁSA
1. Az alapító tagok, illetve a Társuláshoz később csatlakozók (együtt: Társulás Tagjai) kötelezik magukat arra, hogy a Társulás részére egyszeri költségvetési támogatásként a Társulás bankszámlájára az alapítás, illetve a csatlakozás alkalmával 5.000.000,-Ft, azaz: Ötmillió forint támogatást fizetnek. A Társuláshoz később csatlakozók esetében a tagsági jogviszony keletkezésének feltétele a támogatás befizetése.
2. Belváros-Lipótváros Budapest Főváros V. kerület Önkormányzata társult tagsági jogviszonyának fennállása alatt biztosítja a Társulás működéséhez szükséges helyiségek és azok berendezési tárgyainak ingyenes használatát. Ezen vagyontárgyakat Belváros-Lipótváros Budapest Főváros V. kerület Önkormányzata saját vagyonaként tartja nyilván.
3. A Társulás saját vagyonnal rendelkezhet. A Társulás saját vagyonának vagyonszaporulata a Társulást illeti meg. Nem minősül a Társulás saját vagyonának a tagok tulajdonában álló közterület. Nem minősül a Társulás saját vagyonából keletkező vagyonszaporulatnak a tagok tulajdonában álló közterületek hasznosításából, közterület-használat engedélyezéséből keletkező bevétel (közterület-használati díj).
4. A Társulás működését szolgáló vagyon felett a Társulási Tanács rendelkezhet. A Társulás az éves költségvetésében meghatározott feltételek szerint gazdálkodik a vonatkozó jogszabályi előírásoknak megfelelően.
5. A közterület-használatból befolyó bevételt oly módon osztják meg egymás között, hogy a tagokat a tulajdonukban lévő közterületek alapján megállapított használati díj bevétel illesse, csökkentve a társulási költségek arányos összegével. A bevétel ezen elvek szerinti megosztásáról évenként a Társulási Tanács dönt.

6. A Társulás fenntartásával és működésével kapcsolatos költségeket a tagok bevételeik arányában viselik, és azt a szerződés 1. számú mellékletében felsorolt közterületek közterület-használatából befolyó bevételből fedezik.

VI. A BELÉPÉS ÉS A KIZÁRÁS, VALAMINT A KIVÁLÁS SZABÁLYAI
1. A Társuláshoz történő csatlakozáshoz legalább 6 hónappal korábban, a Társulásban résztvevő képviselő-testületek mindegyikének minősített többséggel hozott, a Társulási Megállapodást megfelelően módosító döntése szükséges. A képviselőtestületeknek a Társulási Tanácsot értesíteni kell.
2. A Társulási Megállapodást felmondani rendes felmondással a naptári év utolsó napjával lehet. A felmondásról szóló (a testület minősített többségével hozott) döntést a képviselő-testület legalább 6 hónappal korábban köteles meghozni, és a Társulás tagjaival közölni. A felmondó képviselőtestületnek a Társulási Tanácsot értesítenie kell.
3. A Társulási Megállapodást felmondani év közben csak a Társulásban résztvevő képviselő-testületek mindegyikének minősített többségű határozatával lehet.
4. A Társulási Tanács minősített többséggel hozott határozatával a naptári év utolsó napjával fontos okból kizárhatja a Társulásból azt a képviselő-testületet, amely a megállapodásban foglalt kötelezettségének ismételt felhívásra határidőben nem tett eleget.


VII. A TÁRSULÁSI TANÁCS
1. A felek megállapodnak, hogy közös döntéshozó szervként Társulási Tanácsot hoznak létre a IV. fejezetben tárgyalt feladatok megvalósítására. A társult önkormányzatok 2-2 tagot (a továbbiakban: tanácstag) választhatnak a Társulási Tanácsba. A megválasztott tagok díjazását az őket megválasztó önkormányzatok állapítják meg.
2.  Minden tanácstagnak egy-egy szavazata van.
3. Szavazni személyesen lehet.
4. A tanácstagok az őket megválasztó képviselő-testületeknek évente beszámolnak a Társulási Tanácsban végzett tevékenységükről.
5. A Társulási Tanács megalakultnak tekintendő, ha a képviselő-testületek mindegyike jóváhagyta a megállapodást, megválasztotta a tanácstagokat és a Társulási Tanács alakuló ülése kimondta a megalakulását.
6. A Társulási Tanács tagjai sorából elnököt választ, és alelnököt választhat. Az alelnököt külön díjazás nem illeti meg. Az elnök képviseli a Társulást. A Társulási Tanács döntéseit ülésén, határozattal hozza. A Társulási Tanács ülését az elnök, távollétében az alelnök, vagy a Társulási Tanács által felhatalmazott tag hívja össze és vezeti.
7. A Társulási Tanács kizárólagos hatáskörébe tartoznak:
a) a Társulás éves költségvetésének megállapítása és elfogadása, az éves költségvetési beszámoló elfogadása,
b) a bevételek és fenntartási költségek különbségéből adódó gazdálkodási eredménynek a társulási tagok közötti megosztása,
c) a Társulási Tanács elnökének, alelnökének megválasztása, visszahívása, lemondásának elfogadása,
d) döntés a munkaszervezet, mint költségvetési szerv kialakításáról
e) döntés a Társulás működésének részletes szabályairól (Szervezeti és Működési Szabályzat - SZMSZ),
f) a tag kilépésével kapcsolatos részletes elszámolás meghatározása.

8. A Társulási Tanács szükség szerint, de évente legalább négy rendes ülést tart.
Az ülést össze kell hívni:
a) a Társulási Tanács által meghatározott időpontban,

b) bármely Társult Tag – napirendet tartalmazó – indítványára,

c) a Budapest Főváros Kormányhivatala vezetőjének kezdeményezésére.

9. A Társulási Tanács rendkívüli ülését össze kell hívni, ha azt a Társulási Tanács elnöke, vagy bármely tanácstag, vagy a felügyelő bizottság elnöke az indok és a cél megjelölésével kezdeményezi.
10. A Társulási Tanács ülésére a tanácstagokat névre szólóan kézbesített vagy ajánlott levélben feladott meghívóval és a részletes előterjesztés megküldésével kell meghívni úgy, hogy a Társulási Tanács napja és a meghívó elküldése között legalább 8 napos időköz legyen. A fentiekkel azonos hatályúnak minősül – az időköz megtartásával – a telefaxon, vagy táviratban elküldött értesítés is. A meghívónak tartalmaznia kell a Társulási Tanács ülésének napirendjét, helyét, időpontját. Nem szükséges a fenti határidő megtartása, ha az ülés korábbi megtartásával a tanácstagok egyetértenek.
11. A Társulási Tanács üléséről jegyzőkönyvet kell készíteni, melyre a képviselő-testület üléséről készített jegyzőkönyvre vonatkozó szabályokat kell alkalmazni azzal, hogy a jegyzőkönyvet az elnök és egy tanácstag írja alá. A jegyzőkönyvet 15 napon belül meg kell küldeni a Budapest Főváros Kormányhivatala vezetőjének.
12. A Társulási Tanács akkor határozatképes, ha ülésén a tanácstagok több mint a fele jelen van. A javaslat elfogadásához a jelenlévő tanácstagok több mint a felének igen szavazata szükséges.
13. A Társulási Tanács részletes működési szabályait – a jelen megállapodásban meghatározott keretek között – maga állapítja meg.
14. Határozatképtelenség esetén a Társulási Tanács ülését 15 napon belül ismételten össze kell hívni, mely során a társulási tanácsi ülés eredeti napirendben felvett ügyekben már egy tag jelenléte esetén is határozatképes.
15. A másodszori összehívás esetén a meghívó elküldése és a Társulási Tanács ülésének időpontja között legalább 8 napot kell biztosítani. A határozatképtelenség miatt ismételten összehívott társulási tanácsi ülésre a korábban megküldött írásos előterjesztéseket ismételten nem kell postázni.
16. A Társulási Tanács határozatait nyílt szavazással, egyszerű többséggel hozza. Minősített többséggel határoz a Társulási Tanács ülése a kizárólagos hatáskörébe tartozó ügyekben. Minősített többséghez valamennyi tanácstag legalább kétharmadának igen szavazata szükséges.
VIII. A TÁRSULÁSI TANÁCS ELNÖKE
1. A Társulási Tanács a tagok közül Elnököt választ, aki a Társulás képviselője és megbízatása határozott időre – de legfeljebb három évre – szól. 
2. Az Elnök feladatai:
a) előkészíti, összehívja és vezeti a Társulási Tanács üléseit,
b) képviseli a Társulást bíróságok, hatóságok és harmadik személy előtt,
c) kapcsolatot tart a Társulás Tagjaival,
d) dönt minden egyéb (a Társulási Tanács hatáskörébe nem tartozó) a Társulás működésével kapcsolatos kérdésben.

IX. A TÁRSULÁS MŰKÖDÉSE
1. A Társulás, mint önálló jogi személy munkaszervezeti feladatainak ellátására költségvetési szervet hozhat létre, melynek 
 munkarendjét a Társulási Tanács állapíthatja meg, azzal a megkötéssel, hogy a Főpolgármesteri Hivatal és az V. kerületi Polgármesteri Hivatal számára a teljes munkaidőben elérhetőek kell, hogy legyen.

2.  A Társulás jelen megállapodás keretei között belső szabályzatban (SZMSZ) rendelkezik a Társulás szolgáltatásai igénybevételének a Társulás által meghatározott feltételeiről a vonatkozó hatályos jogszabályok, önkormányzati rendeletek alapján.


X. A MEGÁLLAPODÁS TELJESÍTÉSE, 
A FELADATOK VÉGREHATÁSÁNAK ELLENŐRZÉSE

1. A Társulás Tagjai kötelezettséget vállalnak arra, hogy a Társulás feladatainak ellátásához szükséges adatokat – így különösen a tulajdonukban lévő és a vonatkozó önkormányzati rendeletek hatálya alá tartozó közterületek jegyzékét, a döntés-előkészítéshez kapcsolódó önkormányzati normák (rendeletek hatályos szövege, ügyrendi szabályok stb.) hatályos szövegét – a Társulás rendelkezésére bocsátják, a költségvetési támogatást a megállapodásban meghatározott összegben és határidőre a Társulásnak befizetik.

2. Az 1. pontban meghatározott kötelezettségek nem teljesítése esetén a Társulásnak a feladatellátáshoz szükséges adatok beszerzésére fordított többletköltségeit a mulasztó Társulás Tag köteles a Társulásnak megtéríteni.

3. A Társulás ellenőrzését, felügyeletét a Felügyelő Bizottság látja el. A Felügyelő Bizottság tagjait a Társulási Tag önkormányzatok delegálják. A Felügyelő Bizottság 4 tagú, de a Társulási Tagok belépésével mindig egy taggal bővül, azonban a taglétszáma nem haladhatja meg a 24 tagot. A Felügyelő Bizottság tagjai maguk közül elnököt választanak. A Felügyelő Bizottság határozatait szótöbbséggel hozza, egyebekben a Felügyelő Bizottság ügyrendjét maga határozza meg.

4. A Felügyelő Bizottság tagjainak díjazását az őket delegáló önkormányzatok állapítják meg.

5. A Társulás közös alapítású intézményt nem tart fenn.

6. A Társulás Tagjai megállapítják, hogy a Társulás általános rendjétől eltérő feladatot nem lát el.

XI. A TÁRSULÁS MEGALAKULÁSA, MEGSZŰNÉSE

1. A Társulás tevékenységét 1997. január 1-én kezdi meg, és azt határozatlan ideig folytatja.

2. A Társulás megszűnésének kimondásához a Társulásban résztvevő képviselő-testületek mindegyikének minősített többséggel hozott döntése szükséges.

3. Megszűnik a Társulás, ha a tagok száma egy tagra csökken.

4. A Társulás megszűnése esetén annak saját vagyonát a tagok egymás között egyenlő arányban osztják meg.

5. A Társulási Megállapodás módosítása a Társulás Tagjainak képviselő-testületei minősített többséggel hozott döntésével valósítható meg.


XII. ZÁRÓ RENDELKEZÉSEK

1. A Társulás Tagjai kinyilvánítják azon szándékukat, hogy a Társulás működésével kapcsolatban esetlegesen felmerülő vitás kérdéseket mindenekelőtt bírósági eljárás nélkül, egymás között tárgyalásos úton rendezik. Amennyiben a vitás kérdéseket békés úton nem tudják egymás között rendezni, a Társulás működése során felmerülő jogvitás ügyek tekintetében a Fővárosi Közigazgatási és Munkaügyi Bíróság illetékességét kötik ki. 

2. A Társulás Tagjai rögzítik, hogy a helyi önkormányzatok társulásairól és együttműködéséről szóló 1997. évi CXXXV. törvény 17.§-nak a Magyar Köztársaság 2010. évi költségvetését megalapozó egyes törvények módosításáról szóló 2009. évi CIX. törvény 22.§-val, 2010. január 1-ei hatállyal történt módosítása alapján a Társulás nem költségvetési szerv, így a törvény értelmében a Társulás Alapító Okirata és annak elfogadott módosításaiban foglaltak jelen Társulási Megállapodás hatályba lépésével érvényüket és hatályukat vesztik, a Társulás valamennyi kérdését jelen Társulási Megállapodás rendezi.
3. A Társulás Tagjai megállapodnak abban, hogy jelen Társulási Megállapodás hatályba lépését követően a Társulás Tagjai közt korábban létrejött Társulási Szerződés és annak valamennyi módosítása a továbbiakban jelen Társulási Megállapodás szerinti formában és tartalommal érvényes és alkalmazandó a Társulás Tagjai között.
4. Belváros-Lipótváros Budapest Főváros V. kerület Önkormányzata vállalja, hogy jelen Társulási Megállapodást megküldi az aláírást követő 15 napon belül a Budapest Főváros Kormányhivatala vezetőjének, és intézkedik a Magyar Államkincstár felé a törzskönyvi nyilvántartás módosítása iránt.
5. Jelen Társulási Megállapodás a Társulás Tagjai általi aláírásával lép hatályba; eltérő időpontban és helyen történő aláírás esetén a hatályba lépés napja az a nap, amikor az utolsóként aláíró Társulási Tag a jelen Társulási Megállapodást aláírja.

